Yaponiyada “Malakas” to’foni tufayli 250 mingga yaqin xonadon elektr energiyasiz qoldi

“Malakas” to‘foni tufayli Yaponiya janubi-g‘arbidagi Kyusyu orolida joylashgan Miyazaki va Kagosima prefekturalarida 246 mingga yaqin xonadon va kichik xususiy uylar elektr energiyasiz qoldi. Bu haqda “TASS” xabar berdi.

Elektr ta’minotidagi uzilishlar tezligi sekundiga 60 metrga yetuvchi kuchli shamol oqibatida elektr uzatish simlarining uzilishi bilan bog‘liq.
Noqulay ob-havo tufayli 100 dan ortiq aviareys bekor qilindi, bir qator temiryo‘l va avtomobil yo‘llarida harakat to‘xtatilgan.
Sikoku orolida suv toshqini yuzaga kelishi mumkin bo‘lgan tumanlarda 150 mingga yaqin odamga evakuatsiya tavsiya etildi. Kamida to‘rt kishining yengil jarohat olganligi ma’lum qilinmoqda.
21-sentabrga kelib “Malakas” to‘foni Tokioga yetishi kutilmoqda.
Eslatib o‘tamiz, avvalroq “Malakas” to‘foni yaqinlashib kelayotgani munosabati bilan Yaponiya janubi-g‘arbida po‘rtana xavfi e’lon qilingan edi.
Diqqat, diqqat! “Daryo”ning Telegram’dagi rasmiy kanali — “Toshqin ‘Daryo’”ga obuna bo‘lib, yangiliklardan ovozli ko‘rinishda bahramand bo‘lishingiz mumkin.